**Kedves Szülők!**

**2020. Június 02-án** Józsefváros óvodái újra kinyitnak, és nyilatkozat nélkül fogadják a gyerekeket. A jelenlegi helyzetben az óvodai ellátás igénybe vétele **nem kötelező**, a gyermekek hiányzását **igazoltnak** tekintjük.

Az étkezések biztosításához **két nappal előbb** szükséges bejelentkezni a tagóvodában, és a **térítési díjat kifizetni,** az **ételt megrendelni**.

A körülményekre való tekintettel kérem Önöket, a gyermekek érkezéséhez, bent tartózkodásához kapcsolódó **biztonsági intézkedések betartására!**

A fertőzések kockázatának csökkentése érdekében, most szülők **nem mehetnek** be az intézményekbe. Érkezéskor a gyermekeket az óvoda dolgozói már a bejáratnál átveszik Önöktől.

Kérjük, készítsék fel, és beszélgessenek el gyermekükkel az új helyzetről a probléma elkerülése végett, hogy ne érje őket mindez váratlanul. Sajnos most kerülni kell a közvetlen érintkezési formákat.

Kiemelt figyelmet fordítunk arra, hogy megtanítsuk a gyermekeknek ***a köhögési etikettet***, (papír zsebkendő használata köhögéskor, tüsszentéskor, a használt zsebkendő kidobása). Fontosnak tartjuk a ***személyi higiénéinek*** betartását, gyakori, alapos, fertőtlenítőhatású szappanos kézmosás elvégzését, melyet felnőtt ellenőrzése mellett végeznek a gyermekek. A gyermekek altatásakor törekedni fogunk az ágyak elhelyezésénél a ***védőtávolság betartására***, ebben kérjük az Önök segítségét, hogy csak azok a gyermekek vegyék igénybe a délutáni pihenést, akiknek a felügyelete otthon nem megoldható. Sokat segítene a járványügyi szervezésben, ha aki tudja, ebéd után hazavinné gyermekét, különösen, aki valamilyen tárggyal tud pihenni (Plüss, pelenka, cumi stb.), mert ezeket nem hozhatja be az óvodába a gyermek a fertőzésveszély miatt.

Az udvari élet kiemelt fontosságú lesz az elkövetkező időszakban, így a gyermekek részére **biztosítsanak** ***benti***- és az időjárásnak megfelelő ***kinti ruhát.***

Köszönjük, hogy a megelőző intézkedések betartásával segítséget nyújtanak, ezzel a járványügyi kockázat jelentősen csökkenthető!

Amennyiben egy gyermeknél, vagy a családban fertőzés tünetei észlelhetőek, kérjük, azonnal értesítsék a tagóvoda-vezetőjét, hogy a megfelelő intézkedéseket megtegye, illetve **telefonos elérésüket aktualizálják**, mert a betegségre gyanús gyermeket az óvoda elkülöníti, és azonnali hazaszállításáról gondoskodni kell a szülőnek.

Továbbra is vigyázzunk egymásra!

Üdvözlettel és köszönettel:

Aissou Erzsébet

óvodaigazgató